L-użu tal-ilma reklamat għat-tisqija agrikola huwa tajjeb għall-ambjent. L-UE qed tieħu miżuri ġodda biex tnaqqas ir-riskju ta' skarsezzi tal-ilma għat-tisqija tal-għelejjel. Illum l-ambaxxaturi għall-UE tal-istati membri approvaw il-ftehim proviżorju li ntlaħaq mal-Parlament Ewropew dwar regolament li ser jiffaċilita l-użu tal-ilma urban mormi trattat għat-tisqija agrikola. Din l-approvazzjoni twitti t-triq għall-adozzjoni finali. Ir-regoli ser jgħinu lill-Ewropa tadatta għall-konsegwenzi tat-tibdil fil-klima. Ir-regolament, li hu għalkollox konformi mal-ekonomija ċirkolari, ser itejjeb id-disponibbiltà tal-ilma u jħeġġeġ l-użu effiċjenti tiegħu . Jekk niżguraw li jkollna biżżejjed ilma għat-tisqija tal-għelieqi, b'mod partikolari waqt mewġiet ta' sħana u nixfiet qawwija, dan jgħin biex nevitaw tnaqqis fil-produzzjoni tal-għelejjel u skarsezzi tal-ikel. Peress li l- kondizzjonijiet ġeografiċi u klimatiċi jvarjaw ħafna minn stat membru għal ieħor , stat membru jista' jiddeċiedi li ma jkunx opportun li jintuża ilma reklamat għat-tisqija agrikola fit-territorju tiegħu jew f'parti minnu. L-istati membri jistgħu jiddeċiedu wkoll li jużaw l-ilma reklamat għal użi oħra, bħall- użu mill-ġdid tal-ilma industrijali , u għal skopijiet rikreattivi u ambjentali. Ir-regolament fih rekwiżiti stretti għall-kwalità tal-ilma reklamat u l-monitoraġġ tagħha biex jiġi żgurat li jitħarsu s- saħħa tal-bniedem u tal-annimali kif ukoll l-ambjent L-iffrankar tar-riżorsi tal-ilma bħala riżultat tal-użu mill-ġdid tal-ilma ser ikun is-suġġett ta' kampanji ġenerali ta' sensibilizzazzjoni fl-istati membri fejn l-ilma reklamat jintuża għat-tisqija agrikola. Jeħtieġ li l-Kummissjoni tivvaluta l-ħtieġa li jiġu riveduti r-rekwiżiti minimi tal-ilma reklamat , abbażi tar-riżultati ta' evalwazzjoni tal-implimentazzjoni ta' dan ir-regolament jew kull meta tagħrif tekniku u xjentifiku ġdid jirrikjedi dan. Kuntest Għadd ta' stati membri għandhom esperjenza twila u ta' suċċess fl-użu tal-ilma reklamat għal skopijiet differenti, inkluż għat-tisqija agrikola. Dan huwa aħjar għall-ambjent minn metodi alternattivi ta' provvista tal-ilma, bħat-trasferimenti tal-ilma jew id-desalinazzjoni. Ir-regoli l-ġodda ser ikunu partikolarment siewja fir-reġjuni fejn id-domanda għall-ilma għadha tisboq il-provvista, minkejja miżuri preventivi biex titnaqqas id-domanda. Ir-regoli eżistenti tal-UE dwar l-iġjene tal-oġġetti tal-ikel għadhom japplikaw u ser ikunu rispettati għalkollox. Il-Kummissjoni Ewropea adottat il-proposta għal regolament dwar ir-rekwiżiti minimi għall-użu mill-ġdid tal-ilma fit-28 ta' Mejju 2018 bħala parti mit-twettiq tal-pjan ta' azzjoni għal ekonomija ċirkolari. Il-Parlament Ewropew adotta l-pożizzjoni tiegħu dwar il-proposta fit-12 ta' Frar 2019. Il-Kunsill qabel dwar il-pożizzjoni tiegħu (approċċ ġenerali) fis-26 ta' Ġunju 2019. In-negozjati mal-Parlament Ewropew bdew fl-10 ta' Ottubru u ntemmu bi ftehim proviżorju fit-2 ta' Diċembru, li ġie kkonfermat illum mill-ambaxxaturi għall-UE tal-istati membri. Dan iwitti t-triq għall-adozzjoni formali tar-regoli l-ġodda, li ser isseħħ fl-2020. Ir-regolament imbagħad ser jiġi ppubblikat fil-Ġurnal Uffiċjali tal-UE, u ser jidħol fis-seħħ fl-għoxrin jum wara l-pubblikazzjoni tiegħu. Għandu japplika minn tliet snin wara d-data tad-dħul fis-seħħ. L-abbozz tat-test soġġett għal reviżjoni Użu tal-ilma mill-ġdid għat-tisqija agrikola: Il-Kunsill jaqbel dwar approċċ ġenerali (Stqarrija għall-istampa, 26 ta' Ġunju 2019)